सम्‍पूर्ण साज-सज्‍जा के साथ जब मैंने दर्पण में देखा तो सच कहता हूं एक बार तो स्‍वयं शरमा गया । बाहर निकला तो लगा कि सूट पहनना एक आवश्‍यकता है, मगर सर्दी से बचने की जो कल्‍पना कर रखी थी वो सत्‍य सिद्ध नहीं हो रही थी, सूट के कोट में बटन दो ही थे, और सामने से ठंडी हवा तीर की तरह कलेजे में चुभ रही थी । मगर घर वालों को सन्‍तोष इस बात का था कि मैने सूट बनवा लिया और पहन लिया । एक रोज सूट पहन कर कालेज गया तो देखा छात्र-छात्राएं मुझे ऐसे देख रहे थे, जैसे मैं कोई चिड़िया घर का भागा हुआ जानवर होऊं, वह तो बाद में पता चला कि वे मुझे भी सूट वाला साहब कह रहे थे ।